**Dogfen Ymgynghori ar Eiriolaeth Caerdydd a'r Fro.**

**Dyddiad cau 30 Ebrill 2021**

**Cyflwyniad**

Atgyfnerthodd Deddf Gwasanaethau Cymdeithasol a Llesiant (Cymru) 2014 y cyfrifoldebau ar awdurdodau lleol a byrddau iechyd i ddarparu ystod ehangach o wasanaethau eiriolaeth a chyflwynodd ddyletswydd i ddarparu eiriolaeth broffesiynol annibynnol. Ymrwymodd Bwrdd Partneriaeth Rhanbarthol Caerdydd a'r Fro i'r ddau awdurdod lleol gyd-gynhyrchu dull eiriolaeth sy’n:

* Hyrwyddo delwedd gref a chadarnhaol o eiriolaeth broffesiynol annibynnol ledled y Rhanbarth i annog mynediad pobl.
* Darparu mynediad hawdd at eiriolaeth broffesiynol annibynnol a mathau eraill o eiriolaeth a chymorth.
* Darparu eiriolaeth o ansawdd uchel ac eiriolaeth broffesiynol annibynnol i unrhyw un y mae arno ei hangen.

**Beth yw Eiriolaeth?**

Eiriolaeth yw cymryd camau i helpu pobl i ddweud beth maen nhw ei eisiau, sicrhau eu hawliau,

cynrychioli eu buddiannau a chael y gwasanaethau mae arnynt eu hangen. Mae eiriolwyr a chynlluniau eiriolaeth yn gweithio mewn partneriaeth â'r bobl y maent yn eu cefnogi ac yn cymryd eu hochr. Mae eiriolaeth yn hyrwyddo cynhwysiant cymdeithasol, cydraddoldeb a chyfiawnder cymdeithasol.” (Action for Advocacy, 2002).

Mae'r Cod Ymarfer ar gyfer Eiriolaeth yn dweud y dylai'r trefniadau ar gyfer cynllunio, comisiynu, monitro neu adolygu gwasanaethau eirioli yn yr ardal gynnwys yr egwyddorion canlynol. Rhaid i'r broses sicrhau bod pobl yn cael eu grymuso i fynegi eu barn, eu dymuniadau a'u teimladau eu hunain ac y gallant gymryd rhan lawn fel partneriaid cyfartal.

Dylai gwasanaethau eirioli:

* gael eu harwain gan farn a dymuniadau'r unigolyn
* hyrwyddo hawliau ac anghenion yr unigolyn
* cael cyhoeddusrwydd da a bod yn hawdd eu defnyddio
* gweithio i'r unigolyn yn unig
* cael eu rheoli'n dda, bod yn brydlon, yn ymatebol a rhoi gwerth am arian
* parchu cyfrinachedd
* gweithredu gweithdrefn Gwyno a Chanmol effeithiol a hygyrch
* hyrwyddo a monitro cydraddoldeb

**Ymgynghoriad**

Mae Grŵp Llywio Eiriolaeth Caerdydd a'r Fro wedi cynhyrchu Strategaeth Ranbarthol ddrafft ar gyfer gwasanaethau eirioli i oedolion yn y dyfodol i gyflawni'r cyfrifoldebau a'r dyletswyddau a gyflwynodd Deddf Gwasanaethau Cymdeithasol a Llesiant (Cymru) 2014 i ddarparu eiriolaeth, ac i ateb anghenion eiriolaeth dinasyddion lleol drwy ystyried pob math o eiriolaeth o eiriolaeth anffurfiol gan deulu neu ffrindiau, i fathau eraill o eiriolaeth annibynnol anstatudol ac eiriolaeth broffesiynol annibynnol fel y'i diffinnir gan Ddeddf 2014.

Nododd ymgysylltiad cynnar â Darparwyr Eiriolaeth Caerdydd a'r Fro yn ymateb i ofynion newydd Deddf 21014:

* Roedd pob darparwr eiriolaeth yn cynnal ei lwybr atgyfeirio ar wahân ei hun ar gyfer dinasyddion a gweithwyr proffesiynol.
* Roedd dinasyddion a chomisiynwyr yn uchel eu parch yn y ddarpariaeth eiriolaeth bresennol
* Mae amrywiad wrth fesur perfformiad yn peryglu cymariaethau o ansawdd ymhlith darparwyr
* Nid oedd proffil eiriolaeth rhanbarthol clir
* Ychydig o dystiolaeth oedd ar gael i nodi bylchau yn y ddarpariaeth
* Does dim gofyniad penodol ar ddarparwyr i ddarparu Eiriolaeth Broffesiynol Annibynnol.

**Sylwadau cyffredinol ar yr ymgysylltu cynnar â darparwyr:**

1. A yw'r canfyddiadau cynnar yn dal yn berthnasol?
   * Os nad ydynt, a allwch chi ddiweddaru eich sylwadau?

**Sylwadau Cyffredinol ar y Strategaeth**

1. A yw'r Strategaeth yn cyfleu delwedd gydlynol gref o Eiriolaeth yn y rhanbarth?
   * Os nad yw, sut y gellid gwella hyn?
2. A ydych yn cytuno â diffiniadau Eiriolaeth yn y strategaeth?
   1. Os nad ydych, allwch chi awgrymu un arall?
3. Ydych chi'n meddwl bod y strategaeth yn nodi gweledigaeth glir ar gyfer eiriolaeth yn y rhanbarth?
   1. Os nad ydych, sut y gellid gwella hyn?
4. A ydych yn cytuno â'r prif egwyddorion?
   1. Os nad ydych, a allwch chi awgrymu un arall ac egluro pam?
5. Mae Grŵp Llywio Eiriolaeth Caerdydd a'r Fro yn awyddus i ddatblygu eiriolaeth broffesiynol annibynnol ochr yn ochr ag amrywiaeth o fathau eraill o eiriolaeth anstatudol. Ai dyma'r dull cywir? Ynteu a ddylai'r strategaeth ganolbwyntio ar eiriolaeth broffesiynol annibynnol yn unig?

**Blaenoriaethau Strategol Eiriolaeth Caerdydd a'r Fro**

Comisiynodd Llywodraeth Cymru AgeCymru i ddarparu Rhaglen Eiriolaeth Edau Aur i gynorthwyo gweithredu Rhan 10 Deddf Gwasanaethau Cymdeithasol a Llesiant (Cymru) 2014. Mae Edau Aur wedi cynhyrchu'r Fframwaith a'r Pecyn Cymorth ar gyfer comisiynu Eiriolaeth i Oedolion ac wedi gosod ein pedair egwyddor ar gyfer comisiynu Eiriolaeth Broffesiynol Annibynnol yn effeithiol, fel y nodir isod:

**Drwy'r broses ymgynghori rydym yn gofyn i bobl sy'n defnyddio gwasanaethau eirioli, darparwyr eiriolaeth a rhanddeiliaid eraill roi sylwadau ar y Pedair Egwyddor Strategol. Cyfeiriwch at yr adrannau perthnasol yn y strategaeth ddrafft wrth roi adborth.**

**Blaenoriaeth 1: Mabwysiadu dull cydgynhyrchiol systemig gyda'r holl randdeiliaid**

Mae Bwrdd Partneriaeth Rhanbarthol Caerdydd a'r Fro yn ymrwymo i weithio ochr yn ochr â dinasyddion, defnyddwyr gwasanaethau a gofalwyr i lywio datblygiad ac ansawdd gwasanaethau cymdeithasol ar draws y rhanbarth.

1. A yw'r strategaeth yn disgrifio dull cyd-gynhyrchu clir o ymdrin â chymorth eiriolaeth yn y rhanbarth?
2. A yw'r strategaeth yn nodi manteision cyd-gynhyrchu?
3. A ddylid rhoi blaenoriaeth uchel i gynhyrchu ar y cyd yn y strategaeth?
4. A yw'r strategaeth yn nodi sut y bydd Eiriolaeth yn gweithio'n gydgynhyrchiol gyda dinasyddion wrth gynllunio, darparu a monitro Eiriolaeth yn y rhanbarth?
5. A yw'r strategaeth yn nodi'r ymrwymiadau cywir?

**Blaenoriaeth 2 - Ffurfio perthynas bwrpasol, gydweithredol rhwng awdurdodau lleol, byrddau iechyd a darparwyr**

Mae Bwrdd Partneriaeth Rhanbarthol Caerdydd a'r Fro yn argymell dull cydweithredol o ddatblygu'r strategaeth hon a'r dull eirioli ar draws y rhanbarth yn y dyfodol.

1. A yw Rhwydwaith Eiriolaeth Caerdydd a'r Fro yn cael digon o gefnogaeth i gymryd rôl arweiniol yn y gwaith datblygu a monitro eiriolaeth yn y rhanbarth?
2. Soniwch am bwrpas presennol y berthynas rhwng awdurdodau lleol, byrddau iechyd a darparwyr.
3. A oes gennych syniadau ynghylch sut y gellir gwella'r cydberthnasau hyn?
4. Sut y gall Strategaeth Eiriolaeth gyffredin gynorthwyo gweithio mewn perthynas?
5. A yw'r strategaeth yn nodi'r ymrwymiadau cywir?

**Blaenoriaeth 3 - Rhannu dealltwriaeth gyffredin o beth yw eiriolaeth a rôl benodol eiriolaeth broffesiynol annibynnol**

Mae Bwrdd Partneriaeth Rhanbarthol Caerdydd a'r Fro yn awyddus i hyrwyddo manteision pob math o eiriolaeth, fel nad oes neb yn teimlo na chaiff ei glywed.

1. A yw'r strategaeth ddrafft yn ddigon clir ynglŷn â'r gwahaniaeth rhwng eiriolaeth broffesiynol annibynnol a mathau eraill o eiriolaeth gan gynnwys hunan-eiriolaeth? Beth gallwn ni ei wneud i wella hyn?
2. A yw'r strategaeth ddrafft yn ddigon clir ynghylch pryd y dylid defnyddio'r gwahanol fathau o eiriolaeth?
3. A yw'r strategaeth yn ddigon clir ynghylch manteision pob math o eiriolaeth?
4. A yw'r strategaeth yn nodi'r ymrwymiadau cywir?

**Blaenoriaeth 4: Cytuno ar y cyd ynghylch pryd y mae eiriolaeth broffesiynol annibynnol yn briodol, gan ystyried bob amser ei hygyrchedd a'i chymhwyso ochr yn ochr â mathau eraill o eiriolaeth.**

Mae pwysigrwydd hanfodol codi ymwybyddiaeth a gwella dealltwriaeth o eiriolaeth wedi bod yn neges gyson ers dechrau'r broses gomisiynu. Heb hyn, mae'r nifer sy'n manteisio ar y cynnig eiriolaeth i oedolion yn y system gwasanaethau cymdeithasol yn debygol o barhau'n isel, a bydd unigolion a allai elwa o eiriolaeth yn parhau i golli allan ar y math arbenigol o gymorth a geir drwy eiriolaeth.

Mae’r nifer sy'n manteisio ar eiriolaeth annibynnol ac eiriolaeth broffesiynol annibynnol ar draws y rhanbarth yn parhau i fod yn isel. Rydym yn pryderu bod hyn yn golygu bod unigolion a allai elwa o eiriolaeth yn parhau i beidio â chael y cymorth y mae eiriolaeth yn ei ddarparu.

1. A yw'r strategaeth yn dangos ymrwymiad i bob math o ddarpariaeth eiriolaeth?
2. A yw'r strategaeth yn ei gwneud yn glir sut y gall pobl gael gwasanaethau eiriolaeth? Beth gallwn ni ei wneud i wella hyn?
3. A yw'r strategaeth ddrafft yn gwneud digon i hyrwyddo ymgysylltiad pobl o amrywiaeth eang o gefndiroedd ac amgylchiadau? Er enghraifft: pobl â phroblemau iechyd meddwl, pobl sy'n byw mewn lleoliadau anghysbell, pobl o gymunedau BAME neu bobl o'r cymunedau LHDTC?
4. A yw'r strategaeth yn nodi'r ymrwymiadau cywir?

**Y Broses Gomisiynu**

Bydd Strategaeth Eiriolaeth Caerdydd a'r Fro 2020-2015 yn nodi'r dull y bydd y bartneriaeth yn ei ddefnyddio i gomisiynu gwasanaethau eirioli am y pum mlynedd nesaf, felly mae'n bwysig iawn ein bod yn cael hyn yn iawn.

Bydd y broses Dadansoddi, Cynllunio, Cyflawni ac Adolygu yn sicrhau bod yr egwyddorion a'r camau gweithredu a gynhwysir yn y strategaeth yn parhau i arwain gwasanaethau eirioli drwy gydol y cyfnod hwn.

1. Ai dyma'r dull cywir?

**Sylwadau Terfynol**

Oes unrhyw beth arall yr hoffech ei ddweud am y strategaeth? Defnyddiwch y blwch isod i gynnwys unrhyw beth nad yw wedi'i gynnwys yn y cwestiynau uchod.

Diolch i chi am eich amser.

Bydd eich adborth yn cael ei ystyried ochr yn ochr â barn gweithwyr proffesiynol, darparwyr eiriolaeth a barn pobl sy'n defnyddio eiriolaeth i gyflwyno gwybodaeth ar gyfer fersiwn derfynol y strategaeth a'r dull y bydd Gwasanaethau Cymdeithasol Caerdydd a'r Fro yn ei ddefnyddio wrth gomisiynu gwasanaethau eirioli newydd dros y pum mlynedd nesaf.

Y dyddiad cau ar gyfer cyflwyno adborth yw 30 Ebrill 2021